Urheiluvuosi 2018

Urheiluvuosi 2018 käsittelee vuoden 2018 merkittäviä uutisia ja tapahtumia urheilussa.

Yleiskilpailut 

 Talviolympialaiset 9.–25.2. Pyeongchangissa, Etelä-Koreassa. Mukana oli 2 793 urheilijaa 92 joukkueesta ja mitaleja jaettiin 102 lajissa. Mitalitilaston kärjessä olivat 14 kultamitalia voittaneet Norja ja Saksa sekä 11 kultamitalin Kanada. Kolmen kultamitalin urheilijoita olivat norjalainen maastohiihtäjä Johannes Høsflot Klæbo ja ranskalainen ampumahiihtäjä Martin Fourcade. Venäjä oli maana suljettu pois kisoista systemaattisten dopingrikkomusten vuoksi mutta mukana oli tiukkojen dopingvalvontaehtojen täyttämien urheilijoiden muodostama venäläisten olympiaurheilijoiden joukkue. Pohjois-Korean joukkue marssi avajaisissa yhdessä Etelä-Korean joukkueen kanssa ja Koreat muodostivat yhteisen naisten jääkiekkojoukkueen.
 Talviparalympialaiset 9.–18.3. Pyeongchangissa, Etelä-Koreassa. Kisoihin osallistui 569 urheilijaa 49 maasta ja mitaleja jaettiin 80 kilpailussa. Mitalitilaston ykkönen oli 13 kultaa voittanut Yhdysvallat. Slovakialainen näkövammainen alppihiihtäjä Henrieta Farkašová voitti neljä kultamitalia ja sai yhden hopean.
 Kansainyhteisön kisat 4.–15.4. Gold Coastissa, Australiassa. Isäntämaa oli mitalitilastossa paras 80 kultamitalilla ja yhteensä 198 mitalilla.
 Euroopan-mestaruuskilpailut (uinti, pyöräily, golf, voimistelu, soutu, triathlon, yleisurheilu) 2.–12.8. Glasgow'ssa, Skotlannissa sekä Berliinissä, Saksassa.
 Aasian kisat 18.8.–2.9. Jakartassa ja Palembangissa, Indonesiassa.
 Nuorten olympialaiset 6.–18.10. Buenos Airesissa, Argentiinassa.

Aerobic 

 FIG-liiton maailmanmestaruuskilpailut 1.–3.6. Guimarãesissa, Portugalissa. Henkilökohtaisten lajien mestareita olivat japanilaiset Mizuki Saito ja Riri Kitazume.
 FISAF-liiton maailmanmestaruuskilpailut 16.–20.10. Leidenissa, Alankomaissa. Miesten mestari oli ranskalainen Judicaël Lesmann ja naisten tšekkiläinen Adéla Citová. Tšekki, Australia ja Venäjä voittivat kukin kaksi mestaruutta.

Alppihiihto 

 Pyeongchangin olympialaisissa kilpailtiin viidessä miesten ja viidessä naisten lajissa sekä yhdessä yhteisessä joukkuekilpailussa. Menestynein maa oli Itävalta, jonka kolmesta kultamitalista Marcel Hirscher voitti kaksi. Sveitsiläinen Wendy Holdener voitti yhden mitalin kutakin väriä. Tšekkiläinen Ester Ledecká voitti kultaa yllättäen supersuurpujottelussa sekä myöhemmin päälajissaan, lumilautailun parisuurpujottelussa.
 Maailmancupkaudella 2017–2018 miesten kokonaiskilpailun voitti Itävallan Marcel Hirscher 335 pisteen erolla Norjan Henrik Kristofferseniin ja naisten kokonaiskilpailun Yhdysvaltain Mikaela Shiffrin 605 pisteen erolla Sveitsin Wendy Holdeneriin. Hirscherille voitto oli ennätyksellisesti seitsemäs perättäinen ja Shiffrinillekin toinen perättäinen.

Amerikkalainen jalkapallo 

 Super Bowl, 4.2. Minneapolisissa. Philadelphia Eagles voitti historiansa ensimmäisen Super Bowlin, kun se voitti New England Patriotsin 41–33. Eaglesin pelinrakentaja Nick Foles valittiin ottelun arvokkaimmaksi pelaajaksi.
 Euroopan-mestaruuskilpailut 29.7.–4.8. Vantaalla, Suomessa. Loppuottelussa Ranska voitti Itävallan 28–14 ja pronssiottelussa Suomi voitti Ruotsin 35–21.

Ammunta 

 Ammunnan maailmanmestaruuskilpailut, 31.8.–15.9. Changwonissa, Etelä-Koreassa.

Ampumahiihto 

 Pyeongchangin olympialaisissa kilpailtiin viidessä miesten ja viidessä naisten lajissa sekä sekaviestissä. Saksa ja Ranska voittivat kolme kultamitalia. Ranskan Martin Fourcade voitti kolme kultaa, ja kolmeen henkilökohtaiseen mitaliin ylsivät Saksan Laura Dahlmeier sekä Slovakian Anastasija Kuzmina. 
 Maailmancupin kokonaiskilpailun voitti miesten sarjassa seitsemännen kerran peräkkäin ranskalainen Martin Fourcade ja naisten sarjassa kolmannen kerran urallaan suomalainen Kaisa Mäkäräinen.

Autourheilu 

 Rallin maailmanmestaruuskausi alkoi tammikuussa Monte Carlon rallilla ja päättyi 15.–18.11. ajettuun Australian ralliin. Osakilpailuja oli kolmetoista. Ranskalainen Ford-kuljettaja Sébastien Ogier voitti kartanlukijansa Julien Ingrassian kanssa uransa kuudennen maailmanmestaruuden 18 pisteen erolla viimeisessä osakilpailussa keskeyttäneeseen belgialaiseen Hyundai-kuljettajaan Thierry Neuvilleen. Kolmanneksi ajoi Toyotalla virolainen Ott Tänak. Ogier ja Tänak voittivat neljä osakilpailua, Neuville kolme sekä paluun MM-ralleihin tehnyt ranskalainen Sébastien Loeb ja suomalainen Jari-Matti Latvala yhden. Tallimestaruuden voitti Toyota.
 Formula 1 -sarja päättyi 25.11. ajettuun Abu Dhabin Grand Prix'hin. Mercedeksellä ajanut Lewis Hamilton voitti uransa viidennen maailmanmestaruuden 88 pisteen erolla Ferrari-kuljettaja Sebastian Vetteliin. Kimi Räikkönen ajoi Ferrarilla kolmanneksi. Tallien mestaruuden voitti viidennen peräkkäisen kerran Mercedes.

Cheerleading 

 Cheerleadingin maailmanmestaruuskilpailut 25.–27.4. Orlandossa, Yhdysvalloissa.
 Cheerleadingin Euroopan-mestaruuskilpailut 30.6.–1.7. Helsingissä, Suomessa.

Curling 

 Naisten maailmanmestaruuskilpailut 17.–25.3. North Bayssa, Kanadassa. Kultaa voitti Kanada, hopeaa sai Ruotsi ja pronssille sijoittui Venäjä.
 Miesten maailmanmestaruuskilpailut 31.3.–8.4. Las Vegasissa, Yhdysvalloissa. Kultaa voitti Ruotsi, hopeaa sai Kanada ja pronssille sijoittui Skotlanti.
 Sekaparien maailmanmestaruuskilpailut 21.–28.4. Östersundissa, Ruotsissa.
 Sekajoukkueiden maailmanmestaruuskilpailut 13.–20.10. Kelownassa, Kanadassa.
 Euroopan-mestaruuskilpailut 16.–24.11. Tallinnassa, Virossa.

Golf 

 Masters-turnaus 5.–8.4. Augustassa. Yhdysvaltalainen Patrick Reed saavutti ensimmäisen Major-voittonsa. Reedin maanmies Rickie Fowler hävisi hänelle yhdellä lyönnillä.
 Yhdysvaltain avoin turnaus 14.–17.6. Shinnecock Hillsissä. Yhdysvaltalainen Brooks Koepka voitti kilpailun toisena perättäisenä vuonna. Hänen tuloksensa oli yksi yli parin ja hän voitti englantilaisen Tommy Fleetwoodin yhdellä sekä maailmanlistan ykkösen, maanmiehensä Dustin Johnsonin kahdella lyönnillä.
 Britannian avoin turnaus 19.–22.7. Angusissa. Francesco Molinarista tuli kaikkien aikojen ensimmäinen italialainen major-voittaja, kun hän voitti kilpailun kahden lyönnin erolla neljään seuraavaan kilpailijaan.
 PGA Championship 9.–12.8. St. Louisissa. Brooks Koepka otti kauden toisen major-voittonsa kahden lyönnin erolla maanmieheensä Tiger Woodsiin.
 Ryder Cup 28.–30.9. Guyancourtissa, Ranskassa. Eurooppa voitti Yhdysvallat pistein 17,5–10,5.

Hiihtosuunnistus 

 Euroopan-mestaruuskilpailut 3.–8.2. Velingradissa, Bulgariassa. Kisojen yhdeksässä lajissa sekä Ruotsi että Venäjä voittivat neljä kultaa ja naisten viestin tulokset mitätöitiin joukkueiden kesken vaihtuneiden väärien karttojen vuoksi. Ruotsin Tove Alexandersson voitti kolme kultamitalia.

Jalkapallo 

 Miesten maailmanmestaruuskilpailut 14.6.–15.7. Venäjällä. Ranska voitti historiansa toisen maailmanmestaruuden ja hopealle sijoittui Kroatia, joka hävisi loppuottelun 4–2. Pronssiottelussa Belgia voitti Englannin 2–0. Kisoissa pelasi 32 joukkuetta. Paras maalintekijä oli kuusi maalia tehnyt Englannin Harry Kane. Ensimmäistä kertaa MM-kisoissa oli käytössä erotuomareita avustava videojärjestelmä VAR.
 Eurooppa-liigan loppuottelu 16.5. Lyonissa, Ranskassa. Espanjalainen Atlético Madrid voitti ranskalaisen Olympique de Marseillen 3–0.
 Naisten Mestarien liigan loppuottelu 24.5. Kiovassa, Ukrainassa. Ranskalainen Lyon voitti saksalaisen Wolfsburgin jatkoajalla 4–1. Mestaruus oli Lyonille ennätyksellisesti viides.
 Miesten Mestarien liigan loppuottelu 26.5. Kiovassa, Ukrainassa. Espanjalainen Real Madrid voitti englantilaisen Liverpoolin 3–1. Mestaruus oli Realille kolmas perättäinen ja kaikkiaan ennätyksellisesti kolmastoista.
 Alle 19-vuotiaiden poikien Euroopan-mestaruuskilpailut 16.–29.7. Seinäjoella ja Vaasassa, Suomessa. Portugali voitti loppuottelussa Italian jatkoajalla 4–3.
 Alle 17-vuotiaiden naisten maailmanmestaruuskilpailut 13.11.–1.12. Uruguayssa. Loppuottelussa Espanja voitti Meksikon 2–1. Pronssia sai Uusi-Seelanti.

Jousiammunta 

 Jousiammunnan Euroopan-mestaruuskilpailut 27.8.–1.9. Legnicassa, Puolassa.

Judo 

 Maailmanmestaruuskilpailut 20.–27.9. Bakussa, Azerbaidžanissa. Ohjelmassa oli seitsemän painoluokkaa sekä miehille että naisille ja lisäksi yhteinen joukkuekilpailu. Japani voitti henkilökohtaisissa luokissa seitsemän kultaa eli puolet jaossa olleista sekä joukkuekilpailun kultaa. Mestareihin kuuluivat japanilaiset sisarukset Hifumi Abe ja Uta Abe.

Jääkiekko 

 Pyeongchangin olympialaisissa miesten turnaukseen osallistui kaksitoista joukkuetta ja naisten turnaukseen kahdeksan. Ensi kertaa sitten vuoden 1994 NHL-pelaajat eivät olleet mukana. Miesten loppuottelussa Venäläisten olympiaurheilijoiden joukkue voitti jääkiekkohistoriansa parhaimpaan olympiasaavutukseen yltäneen Saksan jatkoajalla 4–3. Pronssiottelussa Kanada voitti Tšekin 6–4. Kisojen arvokkaimmaksi pelaajaksi valittiin venäläinen Ilja Kovaltšuk. Naisten loppuottelussa Yhdysvallat voitti Kanadan voittolaukauskilpailun jälkeen 3–2. Pronssiottelussa Suomi voitti Venäläisten olympiaurheilijoiden joukkueen 3–2. Etelä-Korean joukkueessa pelasi myös pohjoiskorealaisia pelaajia. Kisojen arvokkaimmaksi pelaajaksi valittiin Kanadan Mélodie Daoust.
 Miesten maailmanmestaruuskilpailut 4.–20.5. Tanskassa. Ruotsi voitti loppuottelussa Sveitsin 3–2 voittolaukauskilpailun jälkeen. Pronssiottelussa Yhdysvallat voitti Kanadan 4–1. Pistepörssin ykkönen oli Yhdysvaltain Patrick Kane (8+12=20) ja paras maalintekijä yhdeksän maalia tehnyt Suomen Sebastian Aho.
 NHL:n mestaruuden voitti Washington Capitals, joka oli Stanley Cupin loppuotteluissa Vegas Golden Knightsia parempi otteluvoitoin 4–1. Mestaruus oli Washingtonin seurahistorian ensimmäinen. Las Vegasin joukkue pelasi NHL:ssä ensimmäistä kauttaan. Pudotuspelien arvokkaimmaksi pelaajaksi valittiin Washingtonin kapteeni Aleksandr Ovetškin.

Jääpallo 

 Naisten maailmanmestaruuskilpailut 9.–13.1. Chengdenissä, Kiinassa. Loppuottelussa Ruotsi voitti Venäjän 1–0 ja pronssiottelussa Norja voitti Suomen 5–2.
 Miesten maailmanmestaruuskilpailut 29.1.–4.2. Habarovskissa, Venäjällä. Loppuottelussa Venäjä voitti Ruotsin 5–4 ja pronssiottelussa Suomi Kazakstanin 8–4.

Karate 

 Karaten maailmanmestaruuskilpailut 6.–11.11. Madridissa, Espanjassa.

Kaukalopikaluistelu 

 Pyeongchangin olympialaisissa sekä miehet että naiset kilpailivat neljässä lajissa. Isäntämaa Etelä-Korea voitti kolme kultamitalia. Choi Min-jeong voitti yhden henkilökohtaisen kultamitalin ja yhden viestikullan. Miesten 500 metrillä Kiinan Wu Dajing luisteli maailmanennätyksen 39,584 ja naisten 3 000 metrin viestissä pronssille sijoittunut Alankomaat luisteli B-finaalissa maailmanennätyksen 4.03,471.

Keilailu 

 Miesten maailmanmestaruuskilpailut 24.11.–6.12. Hongkongissa, Kiinassa. Yhdysvallat ja Malesia voittivat kaksi kultamitalia, Italia ja Kanada yhden.
 Naisten Euroopan-mestaruuskilpailut 6.–17.6. Brysselissä, Belgiassa.

Koripallo 

 Naisten maailmanmestaruuskilpailut 22.–30.9. Espanjassa. Yhdysvallat voitti kultaa, Australia sai hopeaa ja Espanja sijoittui pronssille.
 NBA:n loppuotteluissa pelasivat neljäntenä peräkkäisenä vuonna vastakkain Golden State Warriors ja Cleveland Cavaliers, ja Warriors vei mestaruuden otteluvoitoin 4–0. Loppuotteluiden arvokkaimmaksi pelaajaksi valittiin Warriorsin Kevin Durant. Cavaliersin LeBron James valittiin ennätyksellisesti 12. kerran NBA-kauden ykköstähdistöön.

Käsipallo 

 Miesten Euroopan-mestaruuskilpailut 12.–28.1. Kroatiassa. Espanja voitti loppuottelussa Ruotsin 29–23 ja saavutti ensimmäisen Euroopan-mestaruutensa. Pronssiottelussa Ranska voitti Tanskan 32–29.
 Naisten Euroopan-mestaruuskilpailut 29.11.–16.12. Ranskassa. Ranska voitti loppuottelussa Venäjän 24–21. Pronssiottelussa Alankomaat voitti Romanian 24–20.

Lentopallo 

 Miesten maailmanmestaruuskilpailut 9.–30.9. Italiassa ja Bulgariassa.
 Naisten maailmanmestaruuskilpailut 29.9.–20.10. Japanissa.
 Rantalentopallon Euroopan-mestaruuskilpailut 15.–22.7. Alankomaissa.

Melonta 

 Ratamelonnan Euroopan-mestaruuskilpailut 8.–10.6. Belgradissa, Serbiassa.

Nyrkkeily 

 Naisten Euroopan-mestaruuskilpailut 4.–13.6. Sofiassa, Bulgariassa.

Paini 

 Maailmanmestaruuskilpailut 20.–28.10. Budapestissa, Unkarissa. Miehillä oli kymmenen painoluokkaa kreikkalais-roomalaisessa painissa ja kymmenen vapaapainissa. Naiset kilpailivat kymmenessä vapaapainiluokassa. Venäjä voitti kymmenen kultamitalia. Kaikkiaan mitaleille ylsi 32 maata.
 Euroopan-mestaruuskilpailut 30.4.–6.5. Kaspijskissa.

Painonnosto 

 Maailmanmestaruuskilpailut 1.–10.11. Ašgabatissa, Turkmenistanissa. Menestynein maa oli Kiina, joka voitti eri nostomuotojen mitalit mukaan lukien 20 kultaa ja yhteensä 53 mitalia.
 Euroopan-mestaruuskilpailut 26.3.–1.4. Bukarestissa, Romaniassa.

Pikaluistelu 

 Pyeongchangin olympialaisissa sekä miehet että naiset kilpailivat seitsemässä lajissa. Yhteislähtö oli uutena lajina mukana ohjelmassa. Alankomaat voitti kultamitaleista seitsemän. Alankomaiden Kjeld Nuis voitti 1 000 ja 1 500 metrin kilpailut, ja japanilainen Nana Takagi voitti kultaa yhteislähdössä ja joukkuetakaa-ajossa.
 Sprinttimaailmanmestaruuskilpailut, 3.–4.3. Changchunissa, Kiinassa. Miesten mestaruuden voitti Norjan Håvard Holmefjord Lorentzen ja naisten mestaruuden Alankomaiden Jorien ter Mors.
 Yleisluistelun maailmanmestaruuskilpailut 10.–11.3. Amsterdamissa, Alankomaissa. Kilpailut käytiin ulkoilmassa Amsterdamin olympiastadionilla. Miesten mestaruuden voitti Alankomaiden Patrick Roest ja naisten mestaruuden Japanin Miho Takagi.
 Euroopan-mestaruuskilpailut 5.–7.1. Kolomnassa, Venäjällä. Tapahtuma käytiin nyt ensimmäisen kerran matkakohtaisina kilpailuina. Sekä miehet että naiset kilpailivat seitsemässä lajissa. Alankomaat voitti kuusi mestaruutta ja Venäjä viisi.

Pohjoismaiset hiihtolajit 

 Pyeongchangin olympialaisissa sekä miehet että naiset kilpailivat kuudessa eri maastohiihtolajissa. Mäkihypyssä oli kolme miesten lajia ja yksi naisten kilpailu, ja yhdistetyssä miehet kilpailivat kolmessa lajissa. Norja voitti seitsemän kultaa maastohiihdossa ja kaksi mäkihypyssä. Saksa voitti kaikki yhdistetyn kultamitalit. Norjalaisista Johannes Høsflot Klæbo voitti kolme kultamitalia ja Marit Bjørgen kaikkiaan viisi mitalia.
 Lentomäen maailmanmestaruuskilpailut 18.–21.1. Oberstdorfissa, Saksassa. Henkilökohtaisen kilpailun mitalistit olivat Norjan Daniel-André Tande, Puolan Kamil Stoch ja Saksan Richard Freitag. Kovan tuulen takia hypättiin vain kolme kierrosta suunnitellun neljän sijasta. Joukkuekilpailun mitalimaat olivat Norja, Slovenia ja Puola.
 Tour de Ski 30.12.2017–7.1.2018 Sveitsissä, Saksassa ja Italiassa. Miesten kilpailun voitti neljännen kerran Sveitsin Dario Cologna ja naisten kilpailun toisen perättäisen kerran Norjan Heidi Weng.
 Keski-Euroopan mäkiviikko 29.12.2017–6.1.2018 Saksassa ja Itävallassa. Kokonaiskilpailun voitti Puolan Kamil Stoch 69,6 pisteen erolla Saksan Andreas Wellingeriin. Stoch voitti kaikki neljä osakilpailua, mihin oli aiemmin yhden mäkiviikon aikana pystynyt vain Saksan Sven Hannawald kaudella 2001–2002.

Purjehdus 

 Olympialuokkien maailmanmestaruuskilpailut 30.7.–12.8. Aarhusissa, Tanskassa.

Pyöräily 

 Italian ympäriajo 4.–27.5. Kilpailun voitti britti Chris Froome 46 sekunnin erolla alankomaalaiseen Tom Dumouliniin.
 Ranskan ympäriajo 7.–29.7. Kilpailun voitti britti Geraint Thomas 1.51 minuutin erolla Tom Dumouliniin. Kolmanneksi sijoittui Thomasin tallikaveri Chris Froome.
 Espanjan ympäriajo 25.8.–16.9. Kilpailun voitti britti Simon Yates 1.46 minuutin erolla isäntämaan Enric Masiin.
 Maantiepyöräilyn maailmanmestaruuskilpailut 22.–30.9. Innsbruckissa, Itävallassa.
 Ratapyöräilyn maailmanmestaruuskilpailut 28.2.–4.3. Apeldoornissa, Alankomaissa.

Pöytätennis 

 Euroopan-mestaruuskilpailut 18.–23.9. Alicantessa, Espanjassa. Saksalaiset voittivat kolme mestaruutta viidestä.

Ratsastus 

 Maailmanmestaruuskilpailut 11.–23.9. Tryonissa, Yhdysvalloissa.

Raviurheilu 

 Prix d’Amérique 28.1. Pariisissa. Voiton vei ruotsalainen, Björn Goopin ohjastama Readly Express, jonka valmentajana toimi suomalainen Timo Nurmos.
 Elitloppet 25.–27.5. Tukholmassa. Voiton vei italialainen, Wilhelm Paalin ohjastama Ringostarr Treb.
 Kymi Grand Prix 16.6. Kouvolassa.
 Suur-Hollola-ajo 30.6.–1.7. Lahdessa.
 St. Michel 15.7. Mikkelissä.
 Kuninkuusravit 28.–29.7. Rovaniemellä. Kuninkuustittelin voitti Risto Tupamäen ohjastama Costello ja kuningatarkilvan paras oli Markku Hietasen ohjastama Akaasia.

Rugby 

 Rugby unionin Six Nations Championship 3.2.–17.3.

Salibandy 

 Salibandyn miesten maailmanmestaruuskilpailut 1.–9.12. Tšekissä. Loppuottelussa Suomi voitti Ruotsin 6–3. Pronssille sijoittui Sveitsi.

Soutu 

 Maailmanmestaruuskilpailut 9.–16.9. Plovdivissa, Bulgariassa.

Suunnistus 

 Maailmanmestaruuskilpailut 4.–11.8. Riiassa ja Siguldassa, Latviassa. Kaksinkertaisia mestareita olivat Norjan Eskil Kinneberg ja Ruotsin Tove Alexandersson, jotka molemmat voittivat toisen mestaruuksistaan viestissä.
 Euroopan-mestaruuskilpailut 6.–13.5. Ticinossa, Sveitsissä.
 Tiomila 28.–29.4. Nynäshamnissa, Ruotsissa. Miesten viestin voitti IFK Göteborg ja naisten viestin Järla Orientering, molemmat Ruotsista.
 Jukolan viesti 16.–17.6. Lahdessa ja Hollolassa, Suomessa. Miesten Jukolan voitti tamperelaisseura Koovee ja naisten Venlojen viestin ruotsalainen Stora Tuna OK.

Taitoluistelu 

 Pyeongchangin olympialaisissa kilpailtiin viidessä eri lajissa. Kanada voitti kaksi kultamitalia, kun pari Tessa Virtue / Scott Moir voitti jäätanssin ja kanadalaiset voittivat joukkuekilpailun. Japanin Yuzuru Hanyu voitti miesten kilpailun, venäläisiä olympiaurheilijoita edustanut Alina Zagitova naisten kilpailun sekä saksalaispari Aliona Savchenko / Bruno Massot pariluistelun.
 Maailmanmestaruuskilpailut 19.–25.3. Milanossa. Miesten yksiluistelun voitti Yhdysvaltain Nathan Chen, naisten kilpailun Kanadan Kaetlyn Osmond, pariluistelun saksalaiset Aliona Savchenko ja Bruno Massot sekä jäätanssin ranskalaiset Gabriella Papadakis ja Guillaume Cizeron.
 Euroopan-mestaruuskilpailut 15.–21.1. Moskovassa, Venäjällä. Mestaruuden voittivat Espanjan Javier Fernández kuudennen kerran peräkkäin, Venäjän 15-vuotias Alina Zagitova, pariluistelussa Venäjän Jevgenija Tarasova / Vladimir Morozov sekä jäätanssissa Ranskan Gabriella Papadakis / Guillaume Cizeron.
 Muodostelmaluistelun maailmanmestaruuskilpailut 6.–7.4. Tukholmassa. Mestaruuden voitti suomalainen Marigold IceUnity.

Tennis 

 Australian avoin turnaus 15.–28.1. Miesten kaksinpelissä sveitsiläinen Roger Federer otti 20. Grand Slam -voittonsa kukistamalla loppuottelussa kroatialaisen Marin Čilićin 3–2. Naisten kaksinpelissä 27-vuotias tanskalainen Caroline Wozniacki voitti loppuottelussa Romanian Simona Halepin 2–1 ja saavutti uransa ensimmäisen Grand Slam -voiton.
 Ranskan avoin turnaus 27.5.–10.6. Miesten kaksinpelissä espanjalainen Rafael Nadal voitti 11. Ranskan-mestaruutensa. Hän voitti loppuottelussa itävaltalaisen Dominic Thiemin 3–0. Naisten kaksinpelin loppuottelussa Simona Halep voitti yhdysvaltalaisen Sloane Stephensin 2–1 ja saavutti uransa ensimmäisen Grand Slam -voiton.
 Wimbledonin turnaus 2.–15.7. Miesten kaksinpelissä serbialainen Novak Đoković voitti neljännen Wimbledon-mestaruutensa. Hän voitti loppuottelussa eteläafrikkalaisen Kevin Andersonin 3–0. Naisten kaksinpelin loppuottelussa saksalainen Angelique Kerber voitti yhdysvaltalaisen Serena Williamsin 2–0.
 Yhdysvaltain avoin turnaus 27.8.–9.9. Miesten kaksinpelin voitti kolmannen kerran urallaan serbialainen Novak Đoković, joka oli loppuottelussa Argentiinan Juan Martín del Potroa parempi lukemin 3–0. Tämä oli Đokovićille kaikkiaan 14. Grand Slam -turnausvoitto. Naisten kaksinpelin voiton vei historian ensimmäisenä japanilaisena Naomi Ōsaka.
 ATP-finaalit 12.–18.11. Lontoossa, Isossa-Britanniassa. Kaksinpelin loppuottelussa saksalainen Alexander Zverev voitti maailmanlistan ykkösen, serbialaisen Novak Đokovićin. Nelinpelin loppuottelun voitti yhdysvaltalaispari Mike Bryan / Jack Sock.
 Davis Cupin finaali 23.–25.11. Lillessä, Ranskassa. Kroatia voitti Ranskan 3–1. Mestaruus oli Kroatialle sen historian toinen.

Triathlon 

 Havaijin Ironman-kilpailu 13.10. Miesten kilpailun voitti toisen peräkkäisen kerran saksalainen Patrick Lange ja naisten kilpailun neljännen peräkkäisen kerran sveitsiläinen Daniela Ryf.

Uinti 

 Lyhyen radan maailmanmestaruuskilpailut 11.–16.12. Hangzhoussa, Kiinassa.
 Pitkän radan Euroopan-mestaruuskilpailut 3.–12.8. Glasgow'ssa ja Edinburghissa, Skotlannissa.

Vesipallo 

 Euroopan-mestaruuskilpailut 14.–28.7. Barcelonassa. Loppuottelussa Serbia ja Espanja ratkoivat ensi kertaa mestaruuden rangaistusheittokilpailulla varsinaisen peliajan päätyttyä tasan 7–7. Serbia voitti rangaistusheitot 5–3 ja vei mestaruuden. Pronssiottelussa Kroatia voitti Italian 10–8. Kisojen arvokkaimmaksi pelaajaksi valittiin Serbian Filip Filipović.

Voimistelu 

 Telinevoimistelun maailmanmestaruuskilpailut 25.10.–3.11. Dohassa, Qatarissa.
 Telinevoimistelun Euroopan-mestaruuskilpailut 2.–12.8. Glasgow'ssa, Skotlannissa.
 Trampoliinivoimistelun maailmanmestaruuskilpailut 7.–10.11. Pietarissa, Venäjällä.
 Trampoliinivoimistelun Euroopan-mestaruuskilpailut 12.–15.4. Bakussa, Azerbaidžanissa.
 Rytmisen voimistelun maailmanmestaruuskilpailut 10.–16.9. Sofiassa, Bulgariassa.
 Rytmisen voimistelun Euroopan-mestaruuskilpailut 1.–3.6. Guadalajarassa, Espanjassa.
 Joukkuevoimistelun maailmanmestaruuskilpailut 7.–10.6. Sofiassa, Bulgariassa. Mestaruuden voitti venäläisjoukkue Madonna.
 Joukkuevoimistelun Euroopan-mestaruuskilpailut 11.–13.5. Tallinnassa, Virossa. Mestaruuden voitti venäläisjoukkue Madonna.

Yleisurheilu 

 Sisäratojen maailmanmestaruuskilpailut 1.–4.3. Birminghamissa, Isossa-Britanniassa. Kisojen menestynein maa oli Yhdysvallat, joka voitti kuusi kultaa ja yhteensä 18 mitalia. Puolan joukkue teki miesten 4 × 400 metrin viestijuoksussa sisäratojen maailmanennätyksen 3.01,77. Etiopian Genzebe Dibaba voitti kultaa 1 500 ja 3 000 metrin juoksuissa sekä Yhdysvaltain Courtney Okolo 400 metrin juoksussa ja 4 × 400 metrin viestijuoksussa.
 Alle 20-vuotiaiden MM-kilpailut 10.–15.7. Tampereella, Suomessa. Mitaleille ylsi 43 maata.
 Euroopan-mestaruuskilpailut 6.–12.8. Berliinissä, Saksassa. Iso-Britannia ja Puola voittivat seitsemän kultamitalia. Mitaleille ylsi 27 maata, minkä lisäksi neutraaleina urheilijoina kilpailleet venäläiset saavuttivat mitaleja.
 Maastojuoksun Euroopan-mestaruuskilpailut 9.12. Tilburgissa, Alankomaissa. Miesten mestaruuden voitti norjalainen Filip Ingebrigtsen ja naisten turkkilainen Yasemin Can. Sekaviestin voitti Espanja.
 Parayleisurheilun Euroopan-mestaruuskilpailut 20.–26.8. Berliinissä, Saksassa.

Katso myös 
 Suomen urheilu 2018

Lähteet

Viitteet

Aiheesta muualla 

Urheiluvuodet